Petrus, miseratione divina Autissiodorensis episcopus, universis presentibus et futuris presentes litteras inspecturis, salutem in domino sempiternam. Cum parrochialis ecclesia beate Marie de Charitate, nostre diœcesis, polluta propter violentam sanguinis effusionem factam a Joanna, uxore Joannis dicti Borbon, in persona Benevente uxoris Hugonis dicti Le Gras, reconciliatione indigeret, et ad requisitionem curati dicte ecclesie et amicorum delinquentis predicte, permittentibus religiosis dicti loci, nosque ad hoc specialiter invitantibus, et nobis aditum ipsius ecclesie prestantibus graciose et accessum ad dictam ecclesiam causa reconciliationis predicte declinavimus. Notum vobis facimus quod propter actum hujusmodi reconciliationis non intendimus, sicut nec debemus, privilegiis, immunitatibus, libertatibus et exemptionibus dictorum religiosorum in aliquo derogare, nec aliquod jus possessorium vel petitorium in ipsos religiosos seu ecclesiam predictam propter hoc acquirere, nec intendimus apostolicis privilegiis eorumdem in aliquo contra ire. Immo quantum in nobis est privilegia, immunitates, libertates et exemptiones eorumdem inviolata, illibata et incorrupta perpetuo volumus remanere. Et hec omnibus quorum interest vel intererit quomodolibet in futurum, tenore presentium literarum, nostro communitarum sigillo, intimamus. Datum et actum in villa de Charitate predicta, die decima tertia mensis julii, anno Domini millesimo trecentesimo vicesimo quinto.